จ่ายเงินชาวนาสะดุดตอ
"สมหมาย" เซ็ง จ่ายเงินชาวนาสะดุด ผ่านไป 3 อาทิตย์ ไม่ถึง 3,000 ล้าน
10 พ.ย. 2557

"สมหมาย" เซ็ง จ่ายเงินชาวนาสะดุด ผ่านไป 3 อาทิตย์ ไม่ถึง 3,000 ล้าน 
นายสมหมาย ภาษี รมว.คลัง ในฐานะประธานกรรมการธนาคารเพื่อการเกษตรและสหกรณ์การเกษตร (ธ.ก.ส.) กล่าวยอมรับเรื่องการจ่ายเงินช่วยเหลือชาวนา 3.49 ล้านครัวเรือน ฤดูกาลผลิต 2557/2558 วงเงิน 4 หมื่นล้านบาท อัตราไร่ละ 1,000 บาท ไม่เกิน 15 ไร่ ว่าเป็นไปด้วยความล่าช้าอาจจะจ่ายเงินไม่หมดภายในสิ้นเดือน พ.ย.ตามเป้าที่ตั้งไว้ เพราะมีกระบวนการหลายขั้นตอนและเข้มงวดมาก ขณะนี้จึงประสานหน่วยงานที่เกี่ยวข้องแก้ไขและเร่งเบิกจ่ายให้เร็วที่สุด 
นายสุพัฒน์ เอี้ยวฉาย ผู้ช่วยผู้จัดการ ธ.ก.ส. ยอมรับว่า การจ่ายเงินให้ชาวนาไร่ละ 1,000 บาท เป็นไปด้วยความล่าช้า โดยผ่านมา 3 สัปดาห์แล้ว ตั้งแต่วันที่ 20 ต.ค. มีการจ่ายเงินไม่ถึง 3,000 ล้านบาท เพราะมีขั้นตอนการตรวจสอบที่เข้มงวด ต้องมีผู้ลงนามรับรองถึง 5 ขั้นตอน ตั้งแต่เกษตรอำเภอ คณะกรรมการระดับตำบล อำเภอ จังหวัด และกรมส่งเสริมการเกษตร เพื่อให้เงินถึงมือคนที่ถูกต้องมาก ที่สุด ป้องกันการสวมสิทธิ 
รายงานข่าวจาก ธ.ก.ส. แจ้งว่า ก่อนหน้านี้กระทรวงยุติธรรมได้มีหนังสือถึงแต่ละจังหวัดให้มีการเรียกประชุมหน่วยงานที่เกี่ยวข้อง เพื่อเพิ่มขั้นตอนการตรวจสิทธิ ชาวนาเพิ่ม 5 ขั้นตอน และบางจังหวัดมีเจ้าหน้าที่จากกรมสอบสวนคดีพิเศษ (ดีเอสไอ) ร่วมตรวจสอบอีกด้วย ทำให้ตั้งแต่วันที่ 20 ต.ค.-7 พ.ย. 2557 ธ.ก.ส.จ่ายเงินชาวนาได้เพียง 2,752,196,250 บาท